الفصل 24 من الدستور المغربي فيه أن حرية التنقل عبر التراب الوطني والاستقرار فيه، والخروج منه، والعودة إليه، مضمونة للجميع وفق القانون، ولكن فمطار الداخلة حرية التنقل ولاتْ مقيٌدة ب”تعليمات” مفروضة على أعوان السلطة باش يطبقوها بحذافرها، كـيفـاش؟. نهار جوج فشهر يناير انطلق موسم صيد الاخطبوط الشتوي فالداخلة، وفهاد الوقيتة كايجيو مئات يْلا ماقلناش الآلاف ديال البحارة من مختلف المدن المغربية للداخلة، وخاصة من مدن الفقيه بن صالح وقلعة السراغنة وخريبكة والنواحي، وهوما لي معروفين كيخدمو فالبحر فالمنطقة هادي سنواات، وعندهم ممتلكات وقوارب ومستودعات ديالهم فالمدينة، ولكن هاد العام سلطات الداخلة استغلات التدابير الإحترازية لمواجهة فيروس كورونا والإجراءات لي دايراها الدولة لمواجهة ظاهرة “الحريك” لي تفشات فالمدينة خلال الٱونة الأخيرة، وحدات واحد الموظف فمطار الداخلة هو ومجموعة من أعوان السلطة دايرين شرع يديهم، كيوقفو گاع المسافرين لي عندهم بطائق التعريف ذات ترقيم جهة بني ملال خنيفرة، ماكيخليوهمش يدخلو للمدينة، وخا كايكونو جايين مع الكاشطورة وصاحب الفلايك لي غايخدمو معاهم، وكيطالبوهم بورقة التنقل، وكيسخسخوهم ويمرمدوهم. مالك لقوارب الصيد التقليدي قال فتصريح لـ”كـود” جايب معايا بزاف ديال ولاد الدوار كانو مشومرين غير گالسين، جبتهم يخدمو معايا فهاد موسم الأخطبوط، الدراري لي جاو فالطريق وصلو بقرية الصيد تشيكا، وخمسة ديال الدراري جاو فالطيارة سخسخوهم فالمطار وقالو ليهم جايين تحرگو ماشي نخدمو فالبحر، طلقو جوج وثلاثة رجعوهم لدوار، وهوما مساكن جايين يخدمو على والديهم. بزاف ديال الناس فالدواور ديال جهة بني ملال خنيفرة لي كل عام كيمشيو الداخلة يخدمو فالبحر، هادي شحال وهوما جالسين لا خدمة لا ردمة بسبب كورونا، مشاو دابا للداخلة يدبرو على طرف ديال الخبز فهاد الوقيتة ديال موسم الأخطبوط باش يعيلو عائلاتهم حتى كيتفاجؤوا بتوقفيهم والتحقيق معاهم من طرف أعوان السلطة فمطار الداخلة، فين غادي، وٱش جاي دير، وشكون جابك، وعيط على لي يجي يدير ليك الالتزام باش تدخل المدينة، وتلميحات أخرى بلي راهم غاديين يحركو لاس بالماس. كاين لي كيفكها وكيطلقوه يدخل للداخلة ويمشي يخدم على راسو، وبزاف كيمشيو لقرى الصيد، وأغلبية الشباب كيجمعوهم وكيرجعوهم المدن ديالهم فالحافلات. مزيان الإجراءات لي دايراها سلطات الداخلة باش تحارب الهجرة السرية لي تفشات بزااف خلال الأشهر الاخيرة، ولكن خاص إعادة النظر فطرق تفعيلها راه مايمكنش أن موظف أو عون سلطة يبقا يوقف المسافرين ويحقق معاهم وهي لي خدمات البوليس، فقط حقاش عندهم بطاقة تعريف ديال جهة بني ملال خنيفرة، راه يلا يوقفو شي وكيل ملك ولا قاضي ولا مسؤول ولد الفقيه بن صالح ولا بني ملال وتقولو عطيني ورقة التنقل ولا تلمح ليه بلي غادي يحرك غادي توقع كارثة بحال لي وقعات فطنجة بين وكيل الملك والمخازني. 
حرية التنقل غير مكفولة فمطار الداخلة!. السلطات استغلات اجراءات محاربة كورونا والحريگ وخرقات الدستور بـ”التعليمات”.. لي عندو لاكارط ديال جهة بني ملال خنيفرة مايدخلش للمدينة وْكيحققو معاه المقدمين والبحارة كيتسخسخو ويتمرمدو وشحال من واحد رجعوه للدوار